Document ID: 32010R0300

REGULAMENTUL (UE) NR. 300/2010 AL COMISIEI
din 12 aprilie 2010
de înregistrare a unei denumiri în Registrul denumirilor de origine protejate și al indicațiilor geografice protejate [„Gentse azalea” (IGP)]
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 510/2006 al Consiliului din 20 martie 2006 privind protecția indicațiilor geografice și a denumirilor de origine ale produselor agricole și alimentare (1), în special articolul 7 alineatul (5) al treilea și al patrulea paragraf,
întrucât:
(1)
În conformitate cu articolul 6 alineatul (2) și în temeiul articolului 17 alineatul (2) din Regulamentul (CE) nr. 510/2006, cererea Belgiei de înregistrare a denumirii „Gentse azalea” a fost publicată în Jurnalul Oficial al Uniunii Europene (2).
(2)
Germania a prezentat o declarație de opoziție cu privire la înregistrare, în conformitate cu articolul 7 alineatul (1) din Regulamentul (CE) nr. 510/2006. Această declarație de opoziție a fost considerată admisibilă în temeiul articolului 7 alineatul (3) din regulamentul menționat.
(3)
În declarația de opoziție, Germania a semnalat că înregistrarea denumirii nu ar fi în conformitate cu articolul 2 din Regulamentul (CE) nr. 510/2006 și că ar periclita existența unor denumiri, a unor mărci comerciale sau a unor produse aflate legal pe piață de cel puțin cinci ani la data publicării declarației de opoziție.
(4)
Printr-o scrisoare datată 6 martie 2009, Comisia a invitat statele membre în cauză să încerce să ajungă la un acord în conformitate cu procedurile lor interne.
(5)
Dat fiind că nu s-a ajuns la niciun acord între Germania și Belgia în termenul prevăzut, Comisia trebuie să adopte o decizie în conformitate cu procedura menționată la articolul 15 alineatul (2) din Regulamentul (CE) nr. 510/2006.
(6)
Având în vedere informațiile furnizate de Germania și în urma unei examinări corespunzătoare, Comisia nu poate concluziona că înregistrarea denumirii „Gentse azalea” nu ar fi în conformitate cu articolele 2 și 3 din Regulamentul (CE) nr. 510/2006. Germania afirmă că în cererea de înregistrare aria geografică delimitată este mai mare decât orașul Gent, că nu există nicio legătură între caracteristicile atribuite produsului „Gentse azalea” și aria geografică și că denumirea nu este deloc utilizată. Dovezile furnizate în cererea de înregistrare demonstrează că producția de „Gentse azalea” are loc în aria geografică delimitată, precum și în afara limitelor orașului Gent; de asemenea, cererea de înregistrare include etichete care demonstrează utilizarea denumirii în comerț. Cererea de înregistrare se bazează pe reputația dovedită a denumirii „Gentse azalea” pentru plante în ghiveci.
(7)
Germania a semnalat că înregistrarea denumirii „Gentse azalea” ca indicație geografică protejată ar periclita existența unor produse aflate legal pe piață furnizând producătorilor de azalee din aria geografică un avantaj concurențial (avantaj comercial) față de producătorii din alte zone. Nu au fost aduse dovezi care să demonstreze că denumirea „Gentse azalea” este utilizată în comerțul cu plante în ghiveci produse în afara zonei și nici că este o marcă comercială înregistrată sau că este protejată ca denumire a unui soi de plante. În plus, denumirea „Gentse azalea” este deja utilizată în comerț de mult timp.
(8)
Având în vedere considerațiile de mai sus, denumirea „Gentse azalea” trebuie înregistrată în „Registrul denumirilor de origine protejate și al indicațiilor geografice protejate”. În vederea clarificării faptului că denumirea „Gentse azalea” este utilizată pentru plante în ghiveci, se modifică rezumatul și caietul de sarcini.
(9)
Măsurile prevăzute de prezentul regulament sunt conforme cu avizul Comitetului permanent pentru indicațiile geografice și denumirile de origine protejate,
ADOPTĂ PREZENTUL REGULAMENT:
Articolul 1
Se înscrie în registru denumirea din anexa I la prezentul regulament.
Articolul 2
Rezumatul care conține elementele principale ale caietului de sarcini figurează în anexa II la prezentul regulament.
Articolul 3
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 12 aprilie 2010.

Labels: 3
7
18
6